
2026. gada 13. augustā

  Skolotāji aicināti uz izbraukuma teātra izrāžu skati Rēzeknē

Starptautiskās bērnu un jauniešu profesionālo teātru asociācijas Latvijas Nacionālais centrs (ASSITEJ Latvija) un kultūrizglītības programma “Latvijas skolas soma” aicina izglītības un kultūras nozares profesionāļus pieteikties izbraukuma izrāžu skatei 2026. gada 19. augustā Rēzeknē. Tā būs iespēja iepazīt mobilo teātru izrāžu klāstu, ko skolēniem piedāvā nevalstiskie un pašvaldības teātri. Skatē piedalīsies – “Istabas teātris”, “Cēsu Mazais teātris”, kultūras attīstības biedrība “Tapala lapa”, teātra trupa “KVADRIFRONS” un  “Liepājas Leļļu teātris”.
 
“Mūsu mērķis ir ilgtermiņā veidot iespēju skolotājiem klātienē iepazīt dažādu skatuves mākslas darbus bērniem un jauniešiem, iepazīstinot ar laikmetīgā teātra daudzveidību un aktualitātēm. Savukārt izrāžu veidotājiem tā ir iespēja sastapties ar skolotājiem, uzklausīt viņu pieredzi un pārrunāt skatuves mākslas aktualitātes un kopīgi domāt par kvalitatīva izbraukuma teātra attīstību visā Latvijā, jo tieši reģioni ir tie, kam ir ierobežota iespēja baudīt kvalitatīvu skatuves mākslu,” stāsta izbraukuma teātra izrāžu skates idejas autors, ASSITEJ Latvija valdes loceklis un “Istabas teātra” mākslinieciskais vadītājs Jānis Znotiņš.

Skate norisināsies Rēzeknes Valsts 1. ģimnāzijā, Dzirnavu ielā 3a.
 
Dienas sākumā plkst. 10.00 dalībnieki uzzinās kultūrizglītības programmas “Latvijas skolas soma” aktualitātes un no īsām prezentācijām gūs ieskatu ASSITEJ Latvija biedru skatuves mākslas piedāvājumā bērniem un jauniešiem. Tālākajā dienas gaitā plkst. 11.00, plkst. 13.00 un plkst. 14.00 skolotājiem būs iespēja izvēlēties noskatīties vairākas izrādes. Plkst. 15.00 visi aicināti uz sarunu ar izrāžu veidotājiem. 

Pedagogi, kas apmeklējuši iepriekšējās izbraukuma teātra izrāžu skates, atzīst, ka šādi pasākumi ir nepieciešami un vērtīgi. Skolotājiem šī pieredze palīdz drošāk izvēlēties skolēnu vecumgrupai un mācību saturam piemērotāko kultūras norisi. 

Lai apmeklētu pasākumu, jāaizpilda pieteikuma anketa. Pasākums ir par velti.

Pieteikuma anketa skatei Rēzeknē: https://forms.gle/QCBSWsW5isXyZqjc8  
 
Skati organizē ASSITEJ Latvija sadarbībā ar Latvijas Nacionālā kultūras centra kultūrizglītības programmu “Latvijas skolas soma”, Rēzeknes valstspilsētas pašvaldības Izglītības pārvaldi. 

Pirmā izbraukuma teātra izrāžu skate norisinājās 2022. gada vasarā Rīgā un turpmāk tās notikušas vairākos Latvijas reģionos. 
 
 

Papildu informācijai: 
assitejlatvia@gmail.com, +371 29644963  
saturu sagatavoja ASSITEJ Latvija pārstāve Elizabete Ulmane
 
___________________________________________________________________________ 

Izrāžu anotācijas 
 
Izrāde “ANSĪTIS UN GRIETIŅA” (Liepājas Leļļu teātris) 
Plkst. 11.00 
 
Īsta saldi melna pasaka
Pēc Brāļu Grimmu pasakas motīviem
Ansītis. Un Grietiņa. Divi mīlīgi bērniņi ar jaukiem vārdiņiem dzīvo mājiņā kopā ar tētīti un mammīti, kuri kādu dienu… nolemj aizvest savus bērnus uz mežu UN TUR ATSTĀT.
Pasakām ir trīs labas īpašības. Pirmā – tās nekad nenoveco, dārgie bērni un vecāki, nekas nav mainījies pēdējo divsimts gadu laikā, biezoknī joprojām dzīvo ragana, un, rijot saldumus bez sāta, joprojām var iekulties nepatikšanās. Otrā – no bezizejas pasakās vienmēr ir kāda izeja. Pat, ja liekas, ka nav – tā uzrodas tepat aiz stūra vai mežā aiz līkā koka. Un visbeidzot trešā – pasakas ir lieliska vieta, kur mācīties baidīties. Jo pasakas vienmēr beidzas laimīgi. Nu, ja vien tu neesi Ragana.
Izrādi iedvesmojusi Brāļu Grimmu iniciācijas pasaka, kā arī bērniem un jauniešiem aktuālais “dark” filmu un animācijas stils ar “Wednesday”, “Adamsu ģimene” un “Viesnīca Transilvānija” kā spilgtākajiem piemēriem izrādes satura pasniegšanai un vizuālajai izteiksmei. Izrāde ir emocionāls un aktuāls stāsts par bērnu un vecāku attiecībām uz tādu sociālu izaicinājumu kā nabadzības, populārās kultūras un komercijas radītā spiediena fona. Izrāde Ansīša un Grietiņas stāstu tēlo ironiskā mūsdienu kontekstā, kur bērni un jaunieši aizraujas ar pārmērīgu cukura patēriņu, ierīču un vielu atkarībām, saskaras ar vecāku pāraprūpi un nevienādu dzimumu lomu uztveri.
“Ansītis un Grietiņa” ir pasaka ne tikai par bērnu pieaugšanu, bet arī par pieaugušo pasauli, ko apgrūtina morālas dilemmas un izaicinājumi. Šī izrāde ir aicinājums domāt par vecāku lomu, bērnu vajadzībām un sabiedrības atbildību, kā arī par to, kā katrs no mums var nonākt situācijā, kad viss, ko mēs uzskatām par pašsaprotamu, var tikt apdraudēts.

Radošā komanda:
Dramaturģe un režisore: ANTA PRIEDĪTE
Scenogrāfs un kostīmu mākslinieks: AIGARS OZOLIŅŠ
Komponists: ROBERTS DINTERS
Kostīmu izgatavošana: DANA MAĻAVKINA, DACE LANKA, KRISTĪNE DEKOVICE
Leļļu izgatavošana: KRISTA ĶIPURE, ALEKSANDRS JONOVS
Lomās: ILZE JURA, MADARA ENKUZENA, ALEKSANDRS JONOVS
Skaņu operators: KRISTAPS ŽILINSKIS
Gaismu mākslinieks un operators: JĀNIS BRAŠS

Izrāde paredzēta: 1.–8. klasei

 
 
Ērika Vilsona monoizrāde ”R. BLAUMAŅA PAZUDUŠAIS DĒLS“ (Kultūras attīstības biedrība “Tapala lapa”)
Plkst. 11.00 
 
“R. Blaumaņa Pazudušais dēls” ir Ērika Vilsona monoizrāde, kuras ietvaros ar skolēnu līdzdalību tiek izspēlēta Rūdolfa Blaumaņa bēdu luga “Pazudušais dēls”. Iestudējums robežojas ar lekciju, sarunu un lugas analīzi, vērš skatītāju uzmanību pie dramaturģijas kā literatūras veida un traģēdijas kā dramaturģijas žanra, un aicina uz kopīgu refleksiju par ētiskiem jautājumiem, kas skar vecāku un bērnu, draugu un mīļoto cilvēku attiecības. 

Kā tieši, tā netieši izrāde uzdod teorētiskus un ētiskus jautājumus: kas ir stāsts? kas ir dramaturģija? kas ir traģēdija? kādas ir likumsakarības, kas stāstu veido gan teātrī uz skatuves, gan dzīvē, no kuras smeļas un kuru izvērtēt aicina teātris? kā veidojas dažādu cilvēku savstarpējās attiecības? kāda nozīme tajās ir naudai, aizskartam godam, azartam, mīlestībai? kas ir mīlestība? kas ir ģimene? kas ir ētiski pareiza rīcība? ko nozīmē būt draugam? ko nozīmē būt dēlam (vai tikpat labi – meitai), mātei, tēvam? kas ir piedošana?

Radošā komanda:
Režisors un aktieris: ĒRIKS VILSONS
Režisora asistents, dramaturgs: ROBERTS VILSONS
Tehniskais atbalsts: IVONDA VILSONE 

Izrāde paredzēta: 9.–12. klasei
 


Izrāde “VĒLĒŠANĀS” (teātra trupa “KVADRIFRONS”)  
Plkst. 13.00 

Par vienu no mūsdienu demokrātiju priekšrocībām tiek uzskatītas sabiedrības plašās līdzdalības iespējas politikas veidošanā. Tomēr visizplatītākā un atbildīgākā politiskās līdzdalības forma ir dalība vēlēšanās.

Izrāde “Vēlēšanās” ir politisks stendaps ar pavāršova elementiem, ko izrādes komanda veidojusi izrādīšanai Latvijas vidusskolās, lai sniegtu vidusskolēniem priekšstatu par to, ka ikviens sabiedrības loceklis var ietekmēt mūsu valsts un sabiedrības nākotni.

Visā Latvijā apkopotie dati apstiprina, ka visbiežāk vēlēšanās piedalās vecāka gadagājuma cilvēki. Jauniešu nelielā aktivitāte visbiežāk skaidrota ar atšķirīgām prioritātēm attiecīgajā vecuma posmā un ar mazāku informētību par to, kā funkcionē sabiedrības pārvaldes sistēma. Izrādē aktieris Jānis Kronis tiksies ar vidusskolēniem, lai interaktīvas un aizraujošas izrādes formā vienotos par ideālā rasola recepti. Piedaloties aizklātā balsojumā, skolēni kopīgi lems par populāro salātu sastāvdaļām un to proporcijām, kā arī nepiespiestā gaisotnē iepazīsies ar līdzšinējo Saeimas sasaukumu un demokrātisko vēlēšanu sistēmu. Jaunieši tiek aicināti aizdomāties par savu atbildību un līdzdalības nepieciešamību, jo izlemjot nepiedalīties vēlēšanās, mēs sakām: “Nākamos četrus gadus es esmu gatavs ēst rasolu, kura sastāvdaļas noteicis kāds cits.”

Radošā komanda:                      
Režisore: PAULA PĻAVNIECE 
Teksta autors: KLĀVS MELLIS 
Aktieris: JĀNIS KRONIS 
Mūzika: REINIS BOTERS 
Animācijas: DZINTARS KRŪMIŅŠ 
Producente: ANCE STRAZDA 

Izrāde paredzēta: 11.– 12. klasei. 

 

Izrāde “KAKA UN PAVASARIS“ (Istabas teātris)  
Plkst. 13.00  
 
Izrāde veidota pēc igauņu rakstnieka Andrusa Kivirehka grāmatas “Kaka un pavasaris” motīviem. Izrāde ir ne vien skatītāju iecienīta, bet ievērota arī no teātra profesionāļu puses – tā ir ieguvusi “Spēlmaņu nakts” balvu 2015./2016. gada sezonā kā gada izrāde bērniem vai pusaudžiem.

Režisors Jānis Znotiņš: “Bērnu izrādes veidoju, lai muļķojoties sniegtu bērniem jēgpilnu stundu, kurā viņi iemācās ko jaunu. Manuprāt, Andruss Kivirehks to lieliski paveic savos stāstos – viņš ar provocējošu muļķību sasniedz dziļu jēgu par pasaules kārtību.”

Grāmata runā par svarīgām bērna augšanas procesa tēmām – ģērbšanos, mācīšanos lasīt, attiecībām bērnudārzā u.c.. Izrādei izvēlētie stāsti atklāj šajās norisēs kopsakarības, kuras bērns vēl, iespējams, nesaskata, piemēram, silta ģērbšanās – slimība.

“Lai kaut ko iemācītos, vajag, lai ir interesanti un jautri,” tā saka Ance Muižniece pirmajā Jāņa Znotiņa izrādē bērniem – “Istabas fabulas”. Ar šādu pārliecību tapusi arī izrāde “Kaka un pavasaris”.

Radošā komanda:
Režija: JĀNIS ZNOTIŅŠ 
Dramaturģija: JĀNIS ZNOTIŅŠ, ANCE MUIŽNIECE 
Scenogrāfija: RŪDOLFS BEKIČS 
Lomās: JĀNIS ZNOTIŅŠ, ANCE MUIŽNIECE 

Izrāde paredzēta: 1.– 4. klasei.

 

Izrāde “NEPIEDEROŠIEM IEEJA AIZLIEGTA” (Cēsu Mazais teātris)  
Plkst. 14.00 

Izrāde ir par divu jauniešu, Dārtas un Bruno, draudzības rašanos. Abi ir ļoti atšķirīgi, taču sadarbojoties un atklājot savas emocijas, palūkosies uz pasauli citādāk. Sportiskā Dārta un zinātkārais Bruno pievienojušies putnu izpētes pulciņam un pavada daudz vairāk laika kopā ārpus stundām. Viņiem ir slepenā tikšanās vieta sporta zāles inventāra glabātavā, kurā, atklājot savas emocijas, viņi iepazīst sevi un viens otru. Kā iemācīties atpazīt savas emocijas un kas tās izraisa? Kā palīdzēt cilvēkam, kurš ļoti patīk, bet bail to izrādīt? Kā savaldīt dusmas, kad tiec pazemots vai tāds jūties? Kā pateikt to, ko bail izteikt vārdos? Izrādes varoņi savas emocijas mēģinās iepazīt, uzklausīt un izprast ar elektroniskās mūzikas palīdzību, kopā ar skatītājiem radot emociju skaņdarbus.

Radošā komanda:
Režisore: LIENA ŠMUKSTE
Dramaturgs: KLĀVS KNUTS SUKURS
Komponiste: EVIJA VĒBERE
Scenogrāfe: KATE KROLLE
Aktieri: SANDIJA DOVGĀNE, VALDIS VANAGS

Izrāde paredzēta: 3.–6. klasei



Plašāk par ASSITEJ Latvija:
assitej.lv
https://www.facebook.com/profile.php?id=61556012573976 

Plašāk par kultūrizglītības programmu “Latvijas skolas soma”: 
https://www.latvijasskolassoma.lv/ 
https://www.facebook.com/latvijasskolassoma 
https://www.instagram.com/latvijasskolassoma/  

Papildu informācijai:

Ilze Liepa
ASSITEJ Latvia
Valdes locekle
E-pasts: assitejlatvia@gmail.com
Tālr.: (+371) 29644963 

Inga Bika
Programmas “Latvijas skolas soma”
eksperte komunikācijas jautājumos 
Latvijas Nacionālais kultūras centrs
E-pasts: Inga.Bika@lnkc.gov.lv  
Tālr.: (+371) 26443166

